Априла 1918. године, на иницијативу Владимира Илича Лењина, установљена је функција војних комесара у Црвеној армији. Поред политичко-васпитног рада и одржавања веза са народом војни комесари су контролисали рад војних стручњака, преузетих од царске војске. Оцењујући улогу војних комесара у Црвеној армији, Лењин је рекао: "„Без војних комесара не бисмо имали Црвену армију“". После учвршћивања совјетске власти, 1925. године укинута је функција војних комесара, а њихову улогу су преузели заменици команданата за политички рад. Непосредно пред Други светски рат, 10. маја 1939. године, у јединицама Црвене армије поново су уведени војни комесари почев од батаљона па навише. По завршетку совјетско-финског рата, 12. августа 1941. године, Јосиф Стаљин је укинуо институцију војних комесара, али их је после напада Немачке на Совјетски Савез, Врховни савет СССР-а, 16. јула 1941. године, поново увео. Када је Црвена армија средила и учврстила своје редове, функција војних комесара је поново укинута 9. октобра 1942. године.